อิหร่านอาจหลุดพ้นการถูกโดดเดี่ยว และกลายเป็นส่วนหนึ่งของประชาคมโลกได้
รัฐมนตรีว่าการกระทรวงการต่างประเทศสหรัฐ ฮิลลารี่ คลินตัน กล่าวว่า อิหร่านมีโอกาสที่จะหลุดพ้นจากการถูกโดดเดี่ยวเนื่องจากโครงการนิวเคลียร
ในขณะเดียวกัน บรรดาผู้นำโลกกำลังหารือกันเพื่อทบทวนความพยายามในการหยุดยั้งโครงการนิวเคลียร์ของอิหร่าน รัฐบาลอเมริกันชุดประธานาธิบดีบารัคโอบาม่า แสดงความพร้อมในการเจรจากับอิหร่านเรื่องโครงการนิวเคลียร์ซึ่งรัฐมนตรีว่าการกระทรวงการต่างประเทศสหรัฐ ฮิลลารี่คลินตันเชื่อว่าการทบทวนนโยบายของสหรัฐที่มีต่ออิหร่านจะช่วยให้อิหร่านหลุดพ้นจากการถูกโดดเดี่ยวจากประชาคมโลกได้ รัฐมนตรีคลินตันกล่าวว่าอิหร่านมีโอกาสที่จะก้าวเข้ามาเป็นส่วนหนึ่งของประชาคมโลกดังที่ประธานาธิบดีโอบาม่าได้กล่าวไว้ว่า อเมริกาได้ยื่นมือออกไปแล้ว แต่กำปั้นนั้นจะต้องคลายออกเสียก่อน ประเทศสมาชิกถาวร ของคณะมนตรีความมั่นคงสหประชาชาติทั้ง5 ประเทศและเยอรมันนี ซึ่งเรียกกันว่า P 5 Plus 1เตรียมตัวประชุมกันที่เยอรมันนีในวันพุธนี้ตามเวลาในสหรัฐเพื่อหารือเรื่องโครงการนิวเคลียร์ของอิหร่าน ในขณะที่รัฐมนตรีว่าการกระทรวงการต่างประเทศอังกฤษ David Miliband ซึ่งเพิ่งเดินทางเข้าพบปะกับรัฐมนตรีคลินตันในวันนี้กล่าวว่าที่ผ่านมาอิหร่านเพิกเฉยต่อบทลงโทษทั้ง 3 ครั้งของคณะมนตรีความมั่นคงแต่ยังคงไม่สายเกินไปสำหรับอิหร่านที่จะเปลี่ยนใจ รัฐมนตรีต่างประเทศของอังกฤษกล่าวว่า หากอิหร่านต้องการจะแสดงความรับผิดชอบต่อประชาคมโลกก็สามารถก้าวเข้ามาเป็นสมาชิกของประชาคมโลกได้ เวลานี้ภายในกลุ่ม P 5 Plus 1 นั้น รัสเซียและจีนยังคงต่อต้านแรงกดดันจากสหรัฐ อังกฤษฝรั่งเศสและเยอรมันนี ที่ต้องการให้เพิ่มการลงโทษอิหร่านมากขึ้น อย่างไรก็ตามทั้งจีน และรัสเซียต่างสนับสนุนมติใหม่ ของคณะมนตรีความมั่นคงที่ยืนยันว่าประชาคมโลกยังคงต้องการให้อิหร่าน ยุติโครงการเสริมคุณภาพแร่ยูเรเนียม ในขณะเดียวกันอิหร่านเพิ่งจะปล่อยดาวเทียมดวงแรกสู่อวกาศซึ่งโครงการนี้ก่อให้เกิดความกังวลต่อหลายฝ่ายเช่นกัน Geoff Morrellโฆษกกระทรวงกลาโหมสหรัฐกล่าวว่า ความกังวลก็คืออิหร่านยังคงพยายามพัฒนาโครงการขีปนาวุธนำวิถีระยะไกลแม้สิ่งที่เกิดขึ้นจะเป็นเพียงแค่โครงการปล่อยดาวเทียม แต่เทคโนโลยีที่ใช้สามารถนำไปใช้กับขีปนาวุธนำวิถีระยะไกลได้เช่นกันซึ่งล้วนสร้างความกังวลให้แก่อิสราเอล และประเทศเพื่อนบ้านในตะวันออกกลาง รวมทั้งพันธมิตรของสหรัฐในยุโรป กระทรวงการต่างประเทศสหรัฐระบุว่าโครงการขีปนาวุธนำวิถีของอิหร่านคือสิ่งที่น่ากังวลอย่างยิ่งและว่าประเทศสมาชิกสหประชาชาติมีพันธะผูกพันกับมติของคณะมนตรีความมั่นคงปี 2006ว่าด้วยการห้ามขายเทคโนโลยีหรือวัตถุดิบอุปกรณ์ที่อาจนำไปใช้ในโครงการนิวเคลียร์ หรือโครงการขีปนาวุธนำวิถีให้แก่อิหร่าน